作者:韓偓
標題:倒押前韻
內容:白下同歸路，烏衣枉作鄰。佩聲猶隔箔，香氣已迎人。酒勸杯須滿，書羞字不勻。歌憐黃竹怨，味實碧桃珍。翦燭非良策，當關是要津。東阿初度洛，楊惲舊家秦。粉化橫波溢，衫輕曉霧春。鴉黃雙鳳翅，麝月半魚鱗。別袂翻如浪，回腸轉似輪。後期才注腳，前事又含顰。縱有才難詠，寧無畫逼真。天香聞更有，瓊樹見長新。鬥草常更僕，迷鬮誤達晨。嗅花判不得，檀注惹風塵。